
LIETUVOS RESPUBLIKOS 
STATYBOS ĮSTATYMO NR. I-1240 24, 27 IR 271 STRAIPSNIŲ PAKEITIMO
ĮSTATYMAS 


2025 m.                        d. Nr.
Vilnius


[bookmark: straipsnis1]1 straipsnis. 24 straipsnio pakeitimas
1. Pakeisti 24 straipsnio 1 dalies 5 punktą ir jį išdėstyti taip: 
„5) paprastojo remonto projektas – branduolinės energetikos objekto statinių paprastajam remontui;“.
2. Pakeisti 24 straipsnio 2 dalį ir ją išdėstyti taip:
„2. Jeigu numatoma atlikti statybos darbus, priskiriamus skirtingoms statybos rūšims, arba numatoma atlikti kultūros paveldo statybos ir tvarkybos darbus, rengiamas vienas skirtingas statybos ir (ar) tvarkybos rūšis jungiantis statinio projektas, statinio projekto pavadinime nurodant atliekamų darbų rūšis.“ 
3. Pakeisti 24 straipsnio 6 dalį ir ją išdėstyti taip: 
„6. Savivaldybės administracija, gavusi šio straipsnio 4 dalyje nurodytus duomenis, per 3 darbo dienas pateikia aplinkos ministro patvirtintos formos paraiškas:
1) Kultūros paveldo departamentui prie Kultūros ministerijos (jo teritoriniam padaliniui) – specialiesiems paveldosaugos reikalavimams, taikomiems regioninio ir nacionalinio reikšmingumo lygmens kultūros paveldo objektui ar jo teritorijai, tokio kultūros paveldo objekto teritorijoje esančiam statiniui, regioninio, nacionalinio reikšmingumo lygmens ir (ar) valstybės saugomoje kultūros paveldo vietovėje ar jų apsaugos zonose esančiam statiniui, parengti; 
2) savivaldybės administracijos padaliniui ar valstybės tarnautojui, atsakingam už nekilnojamojo kultūros paveldo apsaugą – specialiesiems paveldosaugos reikalavimams, taikomiems vietinio reikšmingumo lygmens ar savivaldybės saugomam kultūros paveldo objektui ar jo teritorijai, tokio kultūros paveldo objekto teritorijoje esančiam statiniui, vietinio reikšmingumo lygmens arba savivaldybės saugomoje kultūros paveldo vietovėje ar jų apsaugos zonose esančiam statiniui, parengti;
3) saugomos teritorijos direkcijai – specialiesiems saugomos teritorijos tvarkymo ir apsaugos reikalavimams, taikomiems konkrečiam projektuojamam statiniui, sklypui ar teritorijai konservacinės apsaugos prioriteto teritorijoje ar kompleksinėje saugomoje teritorijoje, parengti.“

[bookmark: straipsnis2]2 straipsnis. 27 straipsnio pakeitimas
1. Pripažinti netekusiu galios 27 straipsnio 1 dalies 5 punkto b papunktį.
2. Pakeisti 27 straipsnio 1 dalies 6 punktą ir jį išdėstyti taip:
„6) leidimas pakeisti statinio arba jo dalies paskirtį, kai dėl to keičiasi statinio ar jo dalies priskyrimas atitinkamai statinių ar patalpų paskirties grupei;“.
3. Pakeisti 27 straipsnio 30 dalį ir ją išdėstyti taip:
„30. Statybą leidžiantis dokumentas kultūros paveldo statinio statybos (pritaikymo) darbams atlikti išduodamas šio ir Nekilnojamojo kultūros paveldo apsaugos įstatymo nustatyta tvarka, atsižvelgiant į statybos rūšį.“

· Seimo kanceliarijos Teisės departamentas 2025-06-23:
Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šią pastabą.
Teikiamo projekto 2 straipsnio 3 dalimi keičiamo įstatymo 27 straipsnio 30 dalyje siūloma nustatyti, kad „statybą leidžiantis dokumentas kultūros paveldo statinio statybos (pritaikymo) darbams atlikti išduodamas šio ir Nekilnojamojo kultūros paveldo apsaugos įstatymo nustatyta tvarka, atsižvelgiant į statybos rūšį“. Atkreiptinas dėmesys, kad Nekilnojamojo kultūros paveldo apsaugos įstatymo Nr. I-733 pakeitimo įstatymo projekte Nr. XIVP-4207 (kurio lydintysis įstatymas ir yra teikiamas projektas) sąvoka „statybos (pritaikymo) darbai“ nėra vartojama. Minėtame projekte Nr. XIVP-4207 vartojama tik bendro pobūdžio sąvoka „nekilnojamos kultūros vertybės pritaikymo darbai“. Atsižvelgiant į tai, teikiamame projekte reikėtų sukonkretinti darbus, kuriems išduodami statybą leidžiantys dokumentai. Kartu, manytina, kad kultūros paveldo statinio pritaikymo darbai, atsižvelgiant į  projekto Nr. XIVP-4207 1 straipsnyje dėstomos naujos redakcijos Nekilnojamojo kultūros paveldo apsaugos įstatymo 2 straipsnio 27 dalyje pateiktą sąvokos „nekilnojamosios kultūros vertybės pritaikymas“ apibrėžtį, apimtų ne vien tik statybos darbus (statybos rūšis), todėl svarstytina, ar statybą leidžiantis dokumentas statinio statybos (pritaikymo) darbams atlikti galėtų būti išduodamas atsižvelgiant vien tik į statybos rūšį.
Be to, atkreiptinas dėmesys, kad pagal projekto Nr. XIVP-4207 1 straipsnyje dėstomos naujos redakcijos Nekilnojamojo kultūros paveldo apsaugos įstatymo 34 straipsnio 19 dalies nuostatas savivaldybės meras ar jo įgaliotas savivaldybės administracijos valstybės tarnautojas išduoda statybą leidžiantį dokumentą ne kultūros paveldo statinio statybos (pritaikymo) darbams atlikti, kaip siūloma nustatyti teikiamame projekte, bet tvarkybą ir (ar) statybą leidžiantį dokumentą. Be to, pagal teikiamo projekto 1 straipsnio 2 dalyje dėstomo keičiamo įstatymo 24 straipsnio 2 dalies nuostatas rengiamas ne statybos (pritaikymo) darbų projektas, bet tuo atveju, jeigu numatoma atlikti statybos darbus, priskiriamus skirtingoms statybos rūšims, arba numatoma atlikti kultūros paveldo statybos ir tvarkybos darbus, rengiamas vienas skirtingas statybos ir (ar) tvarkybos rūšis jungiantis statinio projektas. Atsižvelgiant į tai bei siekiant teikiamo projekto ir projekto Nr. XIVP-4207 nuostatų suderinamumo, taip pat teikiamo projekto nuostatų tarpusavio suderinamumo, svarstytina, ar, projekto 2 straipsnio 3 dalimi keičiamo įstatymo 27 straipsnio 30 dalyje nereikėtų patikslinti, kokiems kultūros paveldo statinio darbams išduodamas statybą leidžiantis dokumentas.
Komiteto nuomonė - Pritarti.
Komiteto pasiūlymas: 
„30
. Statybą leidžiantis dokumentas kultūros paveldo statinio statybos darbams atlikti išduodamas šio ir Nekilnojamojo kultūros paveldo apsaugos įstatymo nustatyta tvarka, atsižvelgiant į statybos rūšį.“
Balsavimo rezultatai: 
už – 5, prieš – 0, 
susilaikė – 1.

4. Pakeisti 27 straipsnio 10 dalį ir ją išdėstyti taip:
„10. Savivaldybių administracijos paveldosaugos padaliniai tikrina statinio projektų atitiktį nekilnojamojo kultūros paveldo apsaugą ir tvarkybą reglamentuojantiems teisės aktams, kai statybos ir (ar) tvarkomieji statybos darbai projektuojami vietinio reikšmingumo lygmens ar savivaldybės tarybos saugomais paskelbtuose kultūros paveldo objektuose, saugomais paskelbtuose kultūros paveldo vietovėse ir jų apsaugos zonose esančiuose statiniuose (išskyrus ten esančius regioninio ir nacionalinio reikšmingumo lygmens kultūros paveldo objektus, valstybės saugomus kultūros paveldo objektus, paminklus). Kultūros ministerijos įgaliota institucija ar įstaiga tikrina statinio projektų atitiktį nekilnojamojo kultūros paveldo apsaugą ir tvarkybą reglamentuojantiems teisės aktams, kai statybos ir (ar) tvarkomieji statybos darbai projektuojami valstybės saugomais paskelbtuose objektuose, jų teritorijose ir apsaugos zonose, regioninio ir nacionalinio reikšmingumo lygmens kultūros paveldo objektuose ir jų teritorijose, valstybės saugomomis paskelbtose kultūros paveldo vietovėse ir jų apsaugos zonose (išskyrus ten esančius vietinio reikšmingumo lygmens ar savivaldybės tarybos saugomais paskelbtus kultūros paveldo objektus), regioninio ir nacionalinio reikšmingumo lygmens kultūros paveldo vietovėse ir jų apsaugos zonose (išskyrus ten esančius vietinio reikšmingumo lygmens ar savivaldybės tarybos saugomais paskelbtus kultūros paveldo objektus), kultūriniuose rezervatuose ir draustiniuose, kompleksiniuose (kraštovaizdžio) draustiniuose, istoriniuose nacionaliniuose, istoriniuose regioniniuose parkuose esančiuose statiniuose (išskyrus ten esančius vietinio reikšmingumo lygmens ar savivaldybės tarybos saugomais paskelbtus kultūros paveldo objektus).“

[bookmark: straipsnis3]3 straipsnis. 271 straipsnio pakeitimas
1. Pakeisti 271 straipsnio 1 dalies 17 punktą ir jį išdėstyti taip:
„17) kaip vietinio reikšmingumo lygmens ar savivaldybės saugomais paskelbtų kultūros paveldo statinio, taip pat statinio, suprojektuoto savivaldybės saugomu paskelbto kultūros paveldo objekto teritorijoje, savivaldybės saugoma paskelbtoje kultūros paveldo vietovėje, savivaldybės saugomu paskelbto kultūros paveldo objekto ar kultūros paveldo vietovės apsaugos zonose, projektiniai pasiūlymai atitinka nekilnojamojo kultūros paveldo apsaugą ir tvarkybą reglamentuojančių teisės aktų reikalavimus ir specialiuosius paveldosaugos reikalavimus; kaip projektiniais pasiūlymais išsaugomas nekilnojamųjų kultūros vertybių ir jų aplinkos autentiškumas, šių vertybių vertingosios savybės; kaip projektiniai pasiūlymai, parengti kultūros paveldo objektų ar kultūros paveldo vietovių teritorijose arba jų apsaugos zonose, atitinka Specialiųjų žemės naudojimo sąlygų įstatymo 60 straipsnyje nustatytas specialiąsias žemės naudojimo sąlygas ir specialiuosius paveldosaugos reikalavimus (jeigu jie išduoti);“.
2. Pakeisti 271 straipsnio 3 dalį ir ją išdėstyti taip:
„3. Kultūros ministerijos įgaliota institucija ar įstaiga tikrina, kaip kultūros paveldo statinių, taip pat statinių, suprojektuotų kultūros paveldo objektų teritorijose, kultūros paveldo vietovėse arba jų apsaugos zonose, projektiniai pasiūlymai, išskyrus šio straipsnio 1 dalies 17 punkte nurodytus atvejus, atitinka nekilnojamojo kultūros paveldo apsaugą ir tvarkybą reglamentuojančių teisės aktų reikalavimus ir specialiuosius paveldosaugos reikalavimus (jeigu jie išduoti); kaip projektiniais pasiūlymais išsaugomas nekilnojamųjų kultūros vertybių ir jų aplinkos autentiškumas, šių vertybių vertingosios savybės; kaip projektiniai pasiūlymai, parengti kultūros paveldo objektų ar kultūros paveldo vietovių teritorijose arba jų apsaugos zonose, atitinka Specialiųjų žemės naudojimo sąlygų įstatymo 60 straipsnyje nustatytas specialiąsias žemės naudojimo sąlygas.“

[bookmark: straipsnis4]4 straipsnis. Įstatymo įsigaliojimas ir taikymas 
1. Šis įstatymas įsigalioja 2026 m. lapkričio 1 d.
2. Iki 2026 m. spalio 31 d. pradėtos statybą leidžiančių dokumentų išdavimo procedūros baigiamos vykdyti pagal pradėjus vykdyti šias procedūras (prašymo gauti statybą leidžiantį dokumentą užregistravimo dieną) galiojusį teisinį reguliavimą.


Skelbiu šį Lietuvos Respublikos Seimo priimtą įstatymą.


Respublikos Prezidentas



